適齋先生續樂天達哉行因繼其後詩雖不工聊抒鄙意而已
作者：姜特立
朝代：宋

paragraphs: 樂天吾所敬，掛冠方一年。
家事能幾何，處置有後先。
始賣南坊園，次賣東郭田。
末乃貨其廬，緡錢可三千。
不爲子孫計，冀可了目前。
嗚呼古之人，未易相比肩。
顔子附郭外，不聞鬻其阡。
淵明松菊逕，仲蔚蓬萊間。
闕一尚不可，而况盡棄捐。
先生果何心，達者未必然。
適齋賢主人，歸卧甬水邊。
家中無留貿，饑食困即眠。
不可學其可，已省區中緣。
嗟哉我何人，愛慕此二賢。
素貧乏常産，晚有屋數椽。
聖君不忍棄，未許車高懸。
月散官中粟，不蓄俸餘錢。
性復喜賓客，日日羅槃筵。
萬事不掛眼，尚爲詩所纏。
山上列花木，山下疏清泉。
終日自逍遥，濠上樂亦全。
起予者誰歟，三誦達哉篇。